title: Sklep Evropskega parlamenta z dne 23. aprila 2009 o razrešnici glede izvrševanja splošnega proračuna Evropske unije za proračunsko leto 2007, Oddelek VIII - Evropski varuh človekovih pravic

text:
               26.9.2009

               SL

               Uradni list Evropske unije

               L 255/89

         SKLEP EVROPSKEGA PARLAMENTA
   z dne 23. aprila 2009
   o razrešnici glede izvrševanja splošnega proračuna Evropske unije za proračunsko leto 2007, Oddelek VIII – Evropski varuh človekovih pravic
   (2009/639/ES)
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2007 (1),

               —

               ob upoštevanju končnih letnih računovodskih izkazov Evropskih skupnosti za proračunsko leto 2007 – zvezek I (C6-0423/2008) (2),

               —

               ob upoštevanju letnega poročila Evropskega varuha človekovih pravic organu, pristojnemu za podeljevanje razrešnice, o opravljenih notranjih revizijah v letu 2007,

               —

               ob upoštevanju letnega poročila Računskega sodišča za proračunsko leto 2007 skupaj z odgovori revidiranih institucij (3),

               —

               ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (4),

               —

               ob upoštevanju člena 272(10) ter členov 274, 275 in 276 Pogodbe ES,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147,

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor (A6-0156/2009),

               1.

               podeli Evropskemu varuhu človekovih pravic razrešnico glede izvrševanja proračuna za proračunsko leto 2007;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču Evropskih skupnosti, Računskemu sodišču, Evropskemu varuhu človekovih pravic in Evropskemu nadzorniku za varstvo podatkov ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Klaus WELLE

      (1)  UL L 77, 16.3.2007.

      (2)  UL C 287, 10.11.2008, str. 1.

      (3)  UL C 286, 10.11.2008, str. 1.

      (4)  UL C 287, 10.11.2008, str. 111.

      (5)  UL L 248, 16.9.2002, str. 1.
   RESOLUCIJA EVROPSKEGA PARLAMENTA
   z dne 23. aprila 2009
   s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2007, Oddelek VIII – Evropski varuh človekovih pravic
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2007 (1),

               —

               ob upoštevanju končnih letnih računovodskih izkazov Evropskih skupnosti za proračunsko leto 2007 – zvezek I (C6-0423/2008) (2),

               —

               ob upoštevanju letnega poročila Evropskega varuha človekovih pravic organu, pristojnemu za podeljevanje razrešnice, o opravljenih notranjih revizijah v letu 2007,

               —

               ob upoštevanju letnega poročila Računskega sodišča za proračunsko leto 2007 skupaj z odgovori revidiranih institucij (3),

               —

               ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (4),

               —

               ob upoštevanju člena 272(10) ter členov 274, 275 in 276 Pogodbe ES,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147,

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor (A6-0156/2009),

               1.

               ugotavlja, da je imel Evropski varuh človekovih pravic leta 2007 na voljo odobrena sredstva za prevzem obveznosti v skupnem znesku 8,2 milijona EUR (2006: 7,7 milijonov EUR (6)) s stopnjo izkoriščenosti 90,48 %, kar je manj od povprečja ostalih institucij (93,84 %);

               2.

               ugotavlja, da so se med letoma 2003 in 2007 občutno povečala odobrena sredstva za prevzem obveznosti, in sicer s 4,4 milijonov EUR na 8,2 milijona EUR (skoraj 86 % več), prav tako število delovnih mest z 31 na 57 (+84 %), medtem ko se je število pritožb povečalo z 2 436 na 3 217 (+32 %), število novih preiskav pa z 253 na 308 (+22 %); ugotavlja tudi, da se število delovnih mest ni povečalo že drugo leto zapored;

               3.

               poudarja, da Računsko sodišče v letnem poročilu navaja, da revizija ni dala povoda za pripombe v zvezi z varuhom človekovih pravic;

               4.

               ugotavlja, da je na podlagi poročila notranjega revizorja št. 08/03 delo notranjega revizorja v letu 2007 pokazalo, da so glede na celovito izvajanje dogovorjenih ukrepov sistemi notranjega upravljanja in kontrole institucije učinkoviti ter omogočajo razumno zagotovilo, da so bili cilji v zvezi s kontrolo dosledno izpolnjeni;

               5.

               opozarja, da glede na poročilo notranjega revizorja št. 06/04, ki je bilo pripravljeno zaradi ocene ustreznosti postopkov za upravljanje in kontrolo, ki se uporabljajo za določanje posameznih pravic zaposlenih, ni bilo odkrito nobeno področje posebnega tveganja za postopke za upravljanje in kontrolo, bilo pa je potrjeno, da mora institucija rešiti številna posebna vprašanja; nadalje opozarja, da je bil pozneje dosežen dogovor o akcijskem načrtu med notranjim revizorjem in institucijo ter da je bil kot rok za njegovo izvršitev določen 30. september 2007; pozdravlja ugotovitve naknadne revizije, izvedene decembra 2007, v skladu s katerimi so bile v celoti izpolnjene vse točke akcijskega načrta, ki zadeva upravljanje posameznih pravic;

               6.

               ugotavlja, da je naknadna revizija dogovorjenega akcijskega načrta, ki zadeva spoštovanje pravil o javnih naročilih, pokazala, da kljub doseženemu napredku varuh človekovih pravic še ni v celoti izvedel dveh preostalih ukrepov, navedenih v poročilu notranjega revizorja št. 06/03; varuha človekovih pravic spodbuja, naj si te ukrepe nujno izvede do konca, kar je v skladu s priporočili notranjega revizorja; pozdravlja dejstvo, da je na podlagi lastnih ugotovitev notranji revizor vključil v svoj delovni program za leto 2008 revizijo postopka javnih naročil, in pričakuje ugotovitve te naknadne revizije;

               7.

               je seznanjen z informacijami, ki jih je v poročilu o dejavnostih za leto 2007 navedel glavni pooblaščeni odredbodajalec, da je bilo samoocenjevanje učinkovitosti notranjih kontrol služb varuha človekovih pravic ponovno izvedeno v začetku leta 2008 in da je bila pri tem ugotovljena v splošnem zadovoljiva stopnja izvajanja standardov notranje kontrole (88 % v primerjavi s 85 % v letu 2006 in 74 % v letu 2004);

               8.

               nadalje ugotavlja, da je bilo treba na nekaterih področjih izboljšati učinkovitost (opredelitev občutljivih dejavnosti, boljše načrtovanje in priprava programov, kazalniki uspešnosti); spodbuja varuha človekovih pravic k vsestranskemu prizadevanju za dodatno izboljšanje učinkovitosti okvira notranje kontrole te institucije;

               9.

               z zadovoljstvom ugotavlja, da je novi okvirni sporazum o sodelovanju za nedoločen čas med varuhom človekovih pravic in Parlamentom, ki je začel veljati 1. aprila 2006, začel prinašati rezultate v letu 2007; nadalje ugotavlja, da ta sporazum zadeva zagotavljanje nekaterih upravnih storitev, vključno s poslopji, informacijsko tehnologijo, komunikacijami, pravnim svetovanjem, zdravstvenimi storitvami, usposabljanjem, prevajanjem in tolmačenjem;

               10.

               izraža zadovoljstvo nad uspehom varuha človekovih pravic, ki je nadaljeval prizadevanje za razvoj medinstitucionalnih povezav z drugimi organi (zlasti OPOCE, EAS in EPSO) ter prevajalskim centrom; ugotavlja, da so bile za 70 % odhodkov iz poslovanja sprejete obveznosti in da so bila ta sredstva porabljena na podlagi medinstitucionalnega sodelovanja;

               11.

               z zadovoljstvom ugotavlja, da je bila reorganizacije pravne službe, ki je potekala od maja 2007, uspešna, kar zagotavlja učinkovito spremljanje vodenja preiskav in pripravljanja odločb ter stalen zagon na teh področjih;

               12.

               na podlagi letnega poročila ugotavlja, da ima varuh človekovih pravic v primerjavi s prejšnjimi leti manj težav z zaposlovanjem usposobljenih odvetnikov in precejšnjim pretokom uslužbencev;

               13.

               pozdravlja dejstvo, da je dne 14. decembra 2007 varuh človekovih pravic sprejel sklep o letni izjavi o interesih varuha človekovih pravic; z zadovoljstvom ugotavlja, da je ta izjava objavljena na spletnem mestu varuha človekovih pravic;

               14.

               pozdravlja pristop varuha človekovih pravic dne 12. junija 2008 k Medinstitucionalnem sporazumu z dne 25. maja 1999 med Evropskim parlamentom, Svetom in Komisijo, ki zadeva notranje preiskave Evropskega urada za boj proti goljufijam (OLAF) (7) pri uveljavljanju sistema, vzpostavljenega z Uredbo (EC) št. 1073/1999 (8); z zadovoljstvom ugotavlja, da je istega dne varuh človekovih pravic sprejel sklep o pogojih za izvajanje notranjih preiskav glede preprečevanja goljufij, korupcije in vsakršnega nezakonitega ravnanja, ki škoduje interesom Skupnosti;

               15.

               zahteva, da varuh človekovih pravic v naslednje poročilo o dejavnostih (proračunsko leto 2008) vključi poglavje, v katerem bo podrobno poročal o nadaljnjem ukrepanju med letom v zvezi s prejšnjimi sklepi Parlamenta o razrešnici, vključno z morebitnimi obrazložitvami razlogov za neupoštevanje priporočil;

               16.

               ugotavlja, da so kljub spremembam finančne uredbe pravila o javnih naročilih za manjše institucije, kot je varuh za človekove pravice, še vedno precejšnje breme, predvsem pri naročilih razmeroma majhne vrednosti; poziva Komisijo, naj se v prihodnje med pripravami na oblikovanje predlogov za spreminjanje finančne uredbe obširno posvetuje z generalnim sekretarjem varuha za človekove pravice in njegovim sekretariatom, da bodo pri končnem osnutku v celoti upoštevani tudi njihovi pomisleki.

      (1)  UL L 77, 16.3.2007.

      (2)  UL C 287, 10.11.2008, str. 1.

      (3)  UL C 286, 10.11.2008, str. 1.

      (4)  UL C 287, 10.11.2008, str. 111.

      (5)  UL L 248, 16.9.2002, str. 1.

      (6)  2005: 7,2 milijona EUR

      (7)  UL L 136, 31.5.1999, str. 15.

      (8)  Uredba (ES) št. 1073/1999 Evropskega parlamenta in Sveta z dne 25. maja 1999 o preiskavah, ki jih izvaja Evropski urad za boj proti goljufijam (OLAF) (UL L 136, 31.5.1999, str. 1).


title: 2007/134/ES: Sklep Komisije z dne 2. februarja 2007 o ustanovitvi Evropskega raziskovalnega sveta(Besedilo velja za EGP).

text:
               24.2.2007

               SL

               Uradni list Evropske unije

               L 57/14

      SKLEP KOMISIJE

   z dne 2. februarja 2007
   o ustanovitvi Evropskega raziskovalnega sveta
   (Besedilo velja za EGP)
   (2007/134/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Sklepa št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) (1) ter zlasti členov 2 in 3 Sklepa,
   ob upoštevanju Odločbe Sveta 2006/972/ES z dne 19. decembra 2006 o posebnem programu „Zamisli“ za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (2) ter zlasti člena 4(2) in (3) Odločbe,
   ob upoštevanju naslednjega:

               (1)

               V Sedmem okvirnem programu je posebni program „Zamisli“ namenjen podpori pionirskim raziskavam na pobudo raziskovalcev na vseh področjih znanosti, inženiringa in strokovnega izpolnjevanja, ki jih izvajajo raziskovalci v okviru tem, ki jih sami izberejo.

               (2)

               Odločba 2006/972/ES določa, da mora Komisija ustanoviti Evropski raziskovalni svet (v nadaljnjem besedilu „ERC“) kot sredstvo za izvajanje posebnega programa „Zamisli“.

               (3)

               V skladu s členom 4(3) Odločbe 2006/972/ES mora ERC sestavljati neodvisni znanstveni svet (v nadaljnjem besedilu „znanstveni svet“), ki mu pomaga posebna izvedbena struktura.

               (4)

               Znanstveni svet sestavljajo najboljši znanstveniki, inženirji in strokovnjaki, ki jih imenuje Komisija in ki delujejo v svojem imenu, neodvisno od kakršnih koli zunanjih vplivov. Delovati mora v skladu z mandatom iz člena 5 Odločbe 2006/972/ES ter izključno v interesu doseganja znanstvenih, tehnoloških in strokovnih ciljev posebnega programa „Zamisli“.

               (5)

               Znanstveni svet neodvisno izbere generalnega sekretarja, ki bo deloval z njegovim pooblastilom. Generalni sekretar bo med drugim pomagal znanstvenemu svetu pri zagotavljanju učinkovite povezave s posebno izvedbeno strukturo in s Komisijo ter pri spremljanju učinkovitosti izvajanja njegove strategije in stališč s strani posebne izvedbene strukture.

               (6)

               Znanstveni svet mora delovati v skladu z načeli znanstvene odličnosti, samostojnosti, učinkovitosti in preglednosti. Komisija mora delovati kot porok za popolno samostojnost in celovitost znanstvenega sveta ter zagotoviti njegovo pravilno delovanje.

               (7)

               Za člane znanstvenega sveta je treba določiti pravila o razkritju podatkov brez poseganja v Pravilnik Komisije o varnosti iz Priloge k Sklepu 2001/844/ES, ESPJ, Euratom (3).

               (8)

               Osebne podatke v zvezi s člani znanstvenega sveta je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4).

               (9)

               Za določitev ustanovnih članov znanstvenega sveta je bil ustanovljen odbor neodvisnih, visoko usposobljenih strokovnjakov. Ta odbor je po obsežnem posvetovanju z znanstveno in strokovno skupnostjo najprej pripravil priporočila glede dejavnikov in meril, ki naj bi se uporabljali pri določanju članov znanstvenega sveta, in nato še glede samih ustanovnih članov.

               (10)

               Posebno izvedbeno strukturo je treba vzpostaviti kot zunanjo strukturo v obliki izvajalske agencije, ki se ustanovi s posebnim aktom v skladu z Uredbo Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (5).

               (11)

               Dokler ta izvajalska agencija ne bo ustanovljena in pripravljena na delovanje, bo njene naloge izvrševanja opravljala posebna služba Komisije.

               (12)

               Vpliv tega sklepa na proračun se bo upošteval pri sklepu o financiranju v okviru posebnega programa „Zamisli“ ter zakonodajnega finančnega izkaza k predlogu Komisije za zunanjo strukturo –

         SKLENILA:
   POGLAVJE 1
   EVROPSKI RAZISKOVALNI SVET
   Člen 1
   Ustanovitev
   Ustanovi se Evropski raziskovalni svet za izvajanje posebnega programa „Zamisli“ za obdobje od začetka veljavnosti tega sklepa do 31. decembra 2013. Sestavljata ga znanstveni svet in posebna izvedbena struktura, ki sta določena v nadaljevanju.
   POGLAVJE 2
   ZNANSTVENI SVET
   Člen 2
   Ustanovitev
   Ustanovi se znanstveni svet.
   Člen 3
   Naloge
   1.   Znanstveni svet je pooblaščen za izvajanje nalog, določenih v členu 5(3) Odločbe 2006/972/ES.
   2.   Znanstveni svet med drugim oblikuje splošno znanstveno strategijo, v skladu s členom 6(6) Odločbe 2006/972/ES ima polno pristojnost za odločanje o vrstah raziskav, ki se financirajo, z znanstvenega vidika pa deluje kot porok za kakovost dejavnosti. Njegove naloge so zlasti priprava letnega delovnega programa, uvedba postopka strokovnega ocenjevanja ter spremljanje in obvladovanje kakovosti izvajanja posebnega programa „Zamisli“, ne da bi pri tem posegal v odgovornost Komisije.
   Člen 4
   Članstvo
   1.   Znanstveni svet sestavlja 22 članov.
   2.   Člani znanstvenega sveta so predstavniki evropskih znanstvenih ustanov na najvišji ravni in z ustreznimi izkušnjami, ki pokrivajo različna raziskovalna področja in ki delujejo v svojem imenu, neodvisno od političnih ali drugih interesov.
   3.   Imenujejo se ustanovni člani znanstvenega sveta, ki so bili izbrani na podlagi dejavnikov in meril iz Priloge I ter so navedeni v Prilogi II.
   4.   Prihodnje člane imenuje Komisija na podlagi dejavnikov in meril iz Priloge I ter po neodvisnem in preglednem izbirnem postopku, ki ga je potrdil znanstveni svet, v okvir katerega spada tudi posvetovanje z znanstveno skupnostjo ter poročilo Parlamentu in Svetu. Imenovanje prihodnjih članov se objavi v skladu z Uredbo (ES) št. 45/2001.
   5.   Člani opravljajo svoje naloge neodvisno od vseh zunanjih vplivov. Komisijo pravočasno obvestijo o kakršnem koli navzkrižju interesov, ki bi lahko negativno vplivalo na njihovo objektivnost.
   6.   Člani so imenovani za obdobje štirih let z možnostjo enkratnega podaljšanja, in sicer na podlagi sistema kroženja, ki zagotavlja neprekinjenost dela znanstvenega sveta. Vendar se lahko posamezen član imenuje tudi za obdobje, krajše od najdaljšega obdobja, da se omogoči stopenjsko kroženje članov. Člani ostanejo na svojem položaju do zamenjave ali izteka mandata.
   7.   V primeru odstopa člana ali izteka njegovega mandata, ki se ne more več podaljšati, Komisija imenuje novega člana.
   8.   Da se ohrani celovitost in/ali stalnost znanstvenega sveta, lahko Komisija v izjemnih okoliščinah na lastno pobudo prekine mandat člana.
   9.   Člani znanstvenega sveta opravljajo svoje naloge brezplačno.
   Člen 5
   Načela in metode
   1.   Znanstveni svet deluje na samostojen in neodvisen način.
   2.   Po potrebi se znanstveni svet posvetuje z znanstveniki, inženirji in strokovnjaki.
   3.   Znanstveni svet deluje izključno v interesu doseganja znanstvenih, tehnoloških in strokovnih ciljev posebnega programa „Zamisli“. Deluje celovito in pošteno ter svoje delo opravlja učinkovito in kar se da pregledno.
   4.   Znanstveni svet je odgovoren Komisiji, ohranja stalno tesno povezavo z njo in s posebno izvedbeno strukturo ter v ta namen sprejme vse potrebne ukrepe.
   5.   Informacije, pridobljene pri opravljanju nalog, se ne razkrijejo, če so po mnenju Komisije ali predsedujočega znanstvenemu svetu povezane z zaupnimi zadevami.
   6.   Komisija zagotovi informacije in pomoč, ki jih znanstveni svet potrebuje za samostojno in neodvisno delovanje.
   7.   Znanstveni svet redno poroča Komisiji ter zagotovi informacije in pomoč, ki jih Komisija potrebuje za svoje obvezno poročanje (tj. letno poročilo, letno poročilo o dejavnostih).
   Člen 6
   Delovanje
   1.   Znanstveni svet med svojimi člani izvoli predsedujočega in dva podpredsedujoča, ki ga zastopajo v skladu s poslovnikom ter ga usmerjajo in mu pomagajo pri organizaciji dela, vključno s pripravo dnevnega reda in dokumentacije za sestanke.
   2.   Predsedujoči in podpredsedujoča znanstvenega sveta lahko nosijo tudi naziv „predsednik“ oziroma „podpredsednik“ Evropskega raziskovalnega sveta.
   3.   Znanstveni svet sprejme svoj poslovnik, ki vsebuje podrobne določbe glede volitev iz odstavka 1, ter tudi kodeks ravnanja za obravnavanje morebitnega navzkrižja interesov.
   4.   Znanstveni svet plenarno zaseda tako pogosto, kot to zahteva njegovo delo.
   5.   Predsedujoči znanstvenemu svetu se lahko odloči sklicati sestanke z omejenim številom udeležencev.
   Člen 7
   Generalni sekretar ERC
   1.   Znanstveni svet neodvisno izbere generalnega sekretarja, ki mu je podrejen. Generalni sekretar med drugim pomaga znanstvenemu svetu pri zagotavljanju učinkovite povezave s Komisijo in s posebno izvedbeno strukturo.
   2.   Naloge generalnega sekretarja določi znanstveni svet. Med te naloge spada spremljanje učinkovitega izvajanja strategije in stališč znanstvenega sveta, kakor jih izvaja posebna izvedbena struktura.
   3.   Posebni program „Zamisli“ zagotavlja podporo imenovanju in dejavnostim generalnega sekretarja.
   4.   Mandat generalnega sekretarja ne traja dlje kot 30 mesecev in se lahko enkrat podaljša.
   Člen 8
   Stroški sestankov
   1.   Komisija povrne potne stroške ter, kadar je to primerno, dnevnice članov znanstvenega sveta, potrebne za opravljanje dejavnosti sveta v skladu z notranjimi pravili Komisije o nadomestilu za zunanje strokovnjake. Po predhodni odobritvi lahko Komisija krije tudi potne stroške in dnevnice v zvezi z drugimi sestanki, potrebnimi za opravljanje dela znanstvenega sveta; to velja za sestanke med člani znanstvenega sveta ter zunanjimi strokovnjaki in zainteresiranimi stranmi.
   2.   Stroški sestankov se povrnejo na podlagi letnega zahtevka znanstvenega sveta, ne da bi pri tem posegali v odgovornost Komisije.
   POGLAVJE 3
   Člen 9
   Posebna izvedbena struktura
   Posebna izvedbena struktura se vzpostavi kot zunanja struktura; dokler zunanja struktura ne bo ustanovljena in pripravljena na delovanje, njene naloge izvrševanja opravlja posebna služba Komisije.
   POGLAVJE 4
   SPLOŠNE DOLOČBE
   Člen 10
   Začetek veljavnosti
   Ta sklep začne veljati na dan sprejetja.

      V Bruslju, 2. februarja 2007

            Za Komisijo

         Janez POTOČNIK

            Član Komisije

      (1)  UL L 412, 30.12.2006, str. 1.

      (2)  UL L 400, 30.12.2006, str. 243.

      (3)  UL L 317, 3.12.2001, str. 1. Sklep, kakor je bil nazadnje spremenjen s Sklepom 2006/548/ES, Euratom (UL L 215, 5.8.2006, str. 38).

      (4)  UL L 8, 12.1.2001, str. 1.

      (5)  UL L 11, 16.1.2003, str. 1.

      PRILOGA I
      Dejavniki in merila za izbiro članov znanstvenega sveta
      Iz sestave znanstvenega sveta mora biti razvidno, da svet lahko prevzame vodilno vlogo na področju znanosti, ki je avtoritativna in povsem neodvisna ter združuje modrost in izkušnje z vizijo in ustvarjalnostjo. Verodostojnost znanstvenega sveta bo temeljila na ravnovesju lastnosti moških in žensk, ki ga sestavljajo, in ki bi kot skupina morali odražati celotno širino raziskovalne skupnosti v Evropi. Posamezni člani znanstvenega sveta morajo uživati nesporen ugled kot vodilni raziskovalci, pa tudi zaradi svoje neodvisnosti in predanosti raziskavam. Na splošno morajo biti trenutno ali so bili do nedavnega dejavni na področju raziskav, tako kot tisti, ki so imeli vodilno vlogo na področju znanosti na evropski ali svetovni ravni. Obravnavati pa je treba tudi mlajše vodilne raziskovalce naslednjih generacij.
      Člani morajo odražati širok spekter raziskovalnih disciplin, v okvir katerega spadajo tako eksaktne in tehniške vede kakor tudi družbene znanosti in humanistične vede. Vendar se ne smejo šteti za predstavnike ene same discipline ali posebnega področja raziskav in se tudi sami ne smejo opredeljevati kot take; imeti morajo širšo vizijo, ki odraža skupno razumevanje pomembnega razvoja dogodkov na področju raziskav, vključno z interdisciplinarnimi in multidisciplinarnimi raziskavami, ter potrebe po raziskavah na evropski ravni.
      Poleg dokazanega ugleda na področju znanosti in raziskav morajo imeti člani kot skupina tudi širok spekter izkušenj, potrebnih ne samo v Evropi, ampak tudi v drugih raziskovalno intenzivnih delih sveta. Sem lahko spadajo izkušnje na področjih, kot so podpora in spodbujanje osnovnih raziskav, organizacija in vodenje raziskav ter prenos znanja na univerzah, akademijah in v industriji, razumevanje nacionalnih in mednarodnih raziskovalnih dejavnosti, ustrezne sheme za financiranje raziskav ter širši politični kontekst v katerem deluje Evropski raziskovalni svet.
      Članstvo bi moralo odražati različne sestavne dele raziskovalne skupnosti ter vrste znanstvenih ustanov, ki opravljajo raziskave; vključevati bi moralo na primer osebe z izkušnjami na univerzah, v raziskovalnih ustanovah, na akademijah, pri organih za financiranje ter na področju raziskav v podjetjih in industriji. Člani bi morali imeti izkušnje v več kot eni državi in nekateri od njih bi morali prihajati iz raziskovalne skupnosti izven Evrope.

      PRILOGA II
      Seznam 22 ustanovnih članov znanstvenega sveta:

                  Dr. Claudio BORDIGNON, San Raffaele Scientific Institute, Milano

                  Prof. Manuel CASTELLS, Open University of Catalonia

                  Prof. Paul J. CRUTZEN, Max-Planck-Institut für Chemie, Mainz

                  Prof. Mathias DEWATRIPONT, Université Libre de Bruxelles

                  Dr. Daniel ESTEVE, CEA Saclay

                  Prof. Pavel EXNER, Doppler Institute, Praga

                  Prof. Hans-Joachim FREUND, Fritz-Haber-Institut, Berlin

                  Prof. Wendy HALL, University of Southampton

                  Prof. Carl-Henrik HELDIN, Ludwig Institute for Cancer Research

                  Prof. Fotis C. KAFATOS, Imperial College London

                  Prof. Michal KLEIBER, Poljska akademija znanosti

                  Prof. Norbert KROO, Madžarska akademija znanosti

                  Prof. Maria Teresa V. T. LAGO, Univerza v Portu

                  Dr. Oscar MARIN PARRA, Instituto de Neurociencias de Alicante

                  Prof. Lord MAY, University of Oxford

                  Prof. Helga NOWOTNY, Wissenschaftszentrum, Dunaj

                  Prof. Christiane NÜSSLEIN-VOLHARD, Max-Planck-Institut für Entwicklungsbiologie, Tübingen

                  Prof. Leena PELTONEN-PALOTIE, Univerza Helsinki in National Public Health Institute

                  Prof. Alain PEYRAUBE, CNRS, Pariz

                  Dr. Jens R. ROSTRUP-NIELSEN, Haldor Topsoe A/S

                  Prof. Salvatore SETTIS, Scuola Normale Superiore, Pisa

                  Prof. Rolf M. ZINKERNAGEL, Univerza v Zürichu


title: Sklep Sveta (EU) 2017/189 z dne 16. januarja 2017 o stališčih, ki se zavzamejo v imenu Evropske unije v Pododboru za sanitarne in fitosanitarne ukrepe, Pododboru za trgovino in trajnostni razvoj, Pododboru za carino in Pododboru za geografske označbe, ustanovljenih na podlagi Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v zvezi s sprejetjem poslovnikov teh pododborov

text:
               3.2.2017

               SL

               Uradni list Evropske unije

               L 29/40

         SKLEP SVETA (EU) 2017/189
   z dne 16. januarja 2017
   o stališčih, ki se zavzamejo v imenu Evropske unije v Pododboru za sanitarne in fitosanitarne ukrepe, Pododboru za trgovino in trajnostni razvoj, Pododboru za carino in Pododboru za geografske označbe, ustanovljenih na podlagi Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v zvezi s sprejetjem poslovnikov teh pododborov
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Člen 486 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum) (1) določa začasno uporabo delov Sporazuma.

               (2)

               Člen 4 Sklepa Sveta 2014/668/EU (2) določa, katere določbe Sporazuma se začasno uporabljajo. Te vključujejo določbe o ustanovitvi in delovanju Pododbora za sanitarne in fitosanitarne ukrepe, Pododbora za trgovino in trajnostni razvoj, Pododbora za carino in Pododbora za geografske označbe.

               (3)

               Člen 74 Sporazuma določa, da Pododbor za sanitarne in fitosanitarne ukrepe na prvem zasedanju sprejme svoje delovne postopke.

               (4)

               Člen 300 Sporazuma določa, da Pododbor za trgovino in trajnostni razvoj sprejme svoj poslovnik.

               (5)

               Člen 83 Sporazuma določa, da Pododbor za carino sprejme svoj poslovnik.

               (6)

               Člen 211 Sporazuma določa, da Pododbor za geografske označbe določi svoj poslovnik

               (7)

               Primerno je določiti stališča, ki se v imenu Unije zavzamejo v Pododboru za sanitarne in fitosanitarne ukrepe, Pododboru za trgovino in trajnostni razvoj, Pododboru za carino in Pododboru za geografske označbe v zvezi s sprejetjem poslovnikov teh pododborov –

         SPREJEL NASLEDNJI SKLEP:
   Člen 1
   1.   Stališče, ki se v imenu Unije zavzame v Pododboru za sanitarne in fitosanitarne ukrepe, ustanovljenem na podlagi člena 74 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum), temelji na osnutku sklepa Pododbora za sanitarne in fitosanitarne ukrepe, ki je priložen temu sklepu.
   2.   Predstavniki Unije v Pododboru za sanitarne in fitosanitarne ukrepe se lahko dogovorijo o manjših tehničnih popravkih osnutka sklepa brez nadaljnjega sklepa Sveta.
   Člen 2
   1.   Stališče, ki se v imenu Unije zavzame v Pododboru za trgovino in trajnostni razvoj, ustanovljenem na podlagi člena 300 Sporazuma, temelji na osnutku sklepa Pododbora za trgovino in trajnostni razvoj, ki je priložen temu sklepu.
   2.   Predstavniki Unije v Pododboru za trgovino in trajnostni razvoj se lahko dogovorijo o manjših tehničnih popravkih osnutka sklepa brez nadaljnjega sklepa Sveta.
   Člen 3
   1.   Stališče, ki se v imenu Unije zavzame v Pododboru za carino, ustanovljenem na podlagi člena 83 Sporazuma, temelji na osnutku sklepa Pododbora za carino, ki je priložen temu sklepu.
   2.   Predstavniki Unije v Pododboru za carino se lahko dogovorijo o manjših tehničnih popravkih osnutka sklepa brez nadaljnjega sklepa Sveta.
   Člen 4
   1.   Stališče, ki se v imenu Unije zavzame v Pododboru za geografske označbe, ustanovljenem na podlagi člena 211 Sporazuma, temelji na osnutku sklepa Pododbora za geografske označbe, ki je priložen temu sklepu.
   2.   Predstavniki Unije v Pododboru za geografske označbe se lahko dogovorijo o manjših tehničnih popravkih osnutka sklepa brez nadaljnjega sklepa Sveta.
   Člen 5
   Ta sklep začne veljati na dan sprejetja.

      V Bruslju, 16. januarja 2017

            Za Svet

            Predsednica

         F. MOGHERINI

      (1)  UL L 161, 29.5.2014, str. 3.

      (2)  Sklep Sveta 2014/668/EU z dne 23. junija 2014 o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v imenu Evropske unije, in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njim povezanih prilog in protokolov (UL L 278, 20.9.2014, str. 1).

      OSNUTEK
      SKLEP št. … PODODBORA EU-UKRAJINA ZA SANITARNE IN FITOSANITARNE UKREPE
      z dne …
      o sprejetju njegovega poslovnika
      PODODBOR EU-UKRAJINA ZA SANITARNE IN FITOSANITARNE UKREPE JE –
      ob upoštevanju Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (1) in zlasti člena 74 Sporazuma,
      ob upoštevanju naslednjega:

                  (1)

                  V skladu s členom 486 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum) se deli Sporazuma, vključno s poglavjem 4 (Sanitarni in fitosanitarni ukrepi) naslova IV (Trgovina in z njo povezane zadeve), začasno uporabljajo od 1. januarja 2016.

                  (2)

                  Člen 74 Sporazuma določa, da Pododbor za sanitarne in fitosanitarne ukrepe obravnava vse zadeve v zvezi z izvajanjem poglavja 4 naslova IV Sporazuma.

                  (3)

                  Člen 74(5) Sporazuma določa, da Pododbor za sanitarne in fitosanitarne ukrepe sprejme svoje delovne postopke –

            SPREJEL NASLEDNJI SKLEP::
      Člen 1
      Sprejme se poslovnik Pododbora za sanitarne in fitosanitarne ukrepe, kakor je določen v Prilogi k temu sklepu.
      Člen 2
      Ta sklep začne veljati na dan sprejetja.

         V …,

               Za Pododbor EU-Ukrajina za sanitarne in fitosanitarne ukrepe

               Predsednik

         (1)  UL L 161, 29.5.2014, str. 3.

         PRILOGA
         POSLOVNIK PODODBORA EU-UKRAJINA ZA SANITARNE IN FITOSANITARNE UKREPE
         Člen 1
         Splošne določbe
         1.   Pododbor za sanitarne in fitosanitarne ukrepe, ustanovljen na podlagi člena 74(1) Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (1) (v nadaljnjem besedilu: Sporazum), pomaga Pridružitvenemu odboru v trgovinski sestavi, kot je določeno v členu 465(4) naslova IV Sporazuma, pri opravljanju njegovih nalog.
         2.   Pododbor za sanitarne in fitosanitarne ukrepe izvaja naloge, določene v členu 74(2) Sporazuma, glede na cilje iz člena 59 Sporazuma.
         3.   Pododbor za sanitarne in fitosanitarne ukrepe sestavljajo predstavniki pristojnih organov pogodbenic, pristojnih za sanitarne in fitosanitarne zadeve.
         4.   Predstavnik Evropske komisije ali Ukrajine, pristojen za sanitarne in fitosanitarne zadeve, deluje kot predsednik v skladu s členom 2.
         5.   V tem poslovniku se uporablja opredelitev pojma „pogodbenici“ iz člena 482 Sporazuma.
         Člen 2
         Predsedovanje
         Pogodbenici predsedujeta Pododboru za sanitarne in fitosanitarne ukrepe izmenično vsakih 12 mesecev. Prvo 12 mesečno obdobje se začne na datum prvega zasedanja Pridružitvenega sveta in se konča 31. decembra istega leta.
         Člen 3
         Zasedanja
         1.   Če se pogodbenici ne dogovorita drugače, se Pododbor za sanitarne in fitosanitarne ukrepe sestane v treh mesecih po začetku veljavnosti Sporazuma, potem pa na zahtevo katere koli od pogodbenic ali vsaj enkrat na leto.
         2.   Vsako zasedanje Pododbora za sanitarne in fitosanitarne ukrepe skliče predsednik ob času in na kraju, o katerem se dogovorita pogodbenici. Predsednik razpošlje obvestilo o zasedanju najpozneje 28 koledarskih dni pred začetkom zasedanja, če se pogodbenici ne dogovorita drugače.
         3.   Kadar je mogoče, se redno zasedanje Pododbora za sanitarne in fitosanitarne ukrepe skliče pravočasno pred rednim zasedanjem Pridružitvenega odbora v trgovinski sestavi.
         4.   Zasedanja Pododbora za sanitarne in fitosanitarne ukrepe lahko potekajo prek katerega koli dogovorjenega tehnološkega sredstva, npr. kot video ali avdio konferenca.
         5.   Kadar ne zaseda, lahko Pododbor za sanitarne in fitosanitarne ukrepe vprašanja obravnava prek korespondence.
         Člen 4
         Delegacije
         Pred vsakim zasedanjem vsaka pogodbenica prek sekretariata Pododbora za sanitarne in fitosanitarne ukrepe iz člena 5 obvesti drugo pogodbenico o predvideni sestavi svoje delegacije.
         Člen 5
         Sekretariat
         Uradnik Evropske komisije in uradnik Ukrajine delujeta skupaj kot sekretarja Pododbora za sanitarne in fitosanitarne ukrepe ter naloge sekretariata opravljata skupaj in v duhu medsebojnega zaupanja in sodelovanja.
         Člen 6
         Korespondenca
         1.   Korespondenca, naslovljena na Pododbor za sanitarne in fitosanitarne ukrepe, se naslovi na sekretarja ene od pogodbenic, ki nato o njej obvesti drugega sekretarja.
         2.   Sekretariat zagotovi, da se korespondenca, naslovljena na Pododbor za sanitarne in fitosanitarne ukrepe, posreduje predsedniku in po potrebi razpošlje v skladu s členom 7.
         3.   Korespondenco predsednika pogodbenicama pošlje sekretariat Pododbora za sanitarne in fitosanitarne ukrepe v imenu predsednika. Taka korespondenca se razpošlje, kadar je to primerno v skladu s členom 7.
         Člen 7
         Dokumenti
         1.   Dokumenti se razpošiljajo prek sekretariata Pododbora za sanitarne in fitosanitarne ukrepe.
         2.   Pogodbenica svoje dokumente pošlje svojemu sekretarju. Sekretar prejete dokumente posreduje sekretarju druge pogodbenice.
         3.   Sekretar Unije dokumente razpošlje ustreznim predstavnikom Unije in v to korespondenco med naslovnike sistematično doda sekretarja Ukrajine in sekretarje Pridružitvenega odbora v trgovinski sestavi.
         4.   Sekretar Ukrajine dokumente razpošlje ustreznim predstavnikom Ukrajine in v to korespondenco med naslovnike sistematično doda sekretarja Unije in sekretarje Pridružitvenega odbora v trgovinski sestavi.
         5.   Sekretarja Pododbora za sanitarne in fitosanitarne ukrepe delujeta kot kontaktni točki za izmenjavo informacij, kot je določeno v členu 67 Sporazuma.
         Člen 8
         Zaupnost
         Zasedanja Pododbora za sanitarne in fitosanitarne ukrepe niso javna, razen če pogodbenici odločita drugače.
         Kadar pogodbenica Pododboru za sanitarne in fitosanitarne ukrepe predloži informacije, ki so označene kot zaupne, druga pogodbenica navedene informacije obravnava kot take.
         Člen 9
         Dnevni redi zasedanj
         1.   Sekretariat Pododbora za sanitarne in fitosanitarne ukrepe na podlagi predlogov pogodbenic za vsako zasedanje pripravi začasni dnevni red in osnutek operativnih sklepov, v skladu s členom 10. Začasni dnevni red vključuje točke, za katere sekretariat najpozneje 21 koledarskih dni pred začetkom zasedanja od pogodbenice prejme zahtevek za vključitev na dnevni red, skupaj z ustreznimi dokumenti.
         2.   Začasni dnevni red se skupaj z ustreznimi dokumenti razpošlje v skladu s členom 7 najpozneje 15 koledarskih dni pred začetkom zasedanja.
         3.   Pododbor za sanitarne in fitosanitarne ukrepe sprejme dnevni red na začetku vsakega zasedanja. Če se pogodbenici strinjata, se na dnevni red lahko uvrstijo tudi točke, ki niso bile uvrščene na začasni dnevni red.
         4.   Predsednik lahko ob soglasju druge pogodbenice priložnostno povabi predstavnike drugih organov pogodbenic ali neodvisne strokovnjake, da se udeležijo zasedanj Pododbora za sanitarne in fitosanitarne ukrepe kot opazovalci, da predložijo informacije o posebnih zadevah. Pogodbenici zagotovita, da takšni opazovalci spoštujejo vse zahteve glede zaupnosti.
         5.   Predsednik lahko po posvetovanju s pogodbenicama skrajša roke iz odstavkov 1 in 2, da se upoštevajo posebne okoliščine.
         Člen 10
         Zapisnik in operativni sklepi
         1.   Sekretarja skupaj pripravita osnutek zapisnika vsakega zasedanja.
         2.   Praviloma zapisnik za vsako točko na dnevnem redu vključuje:

                     (a)

                     udeležence zasedanja, spremljajoče uradnike ter vse opazovalce, ki so se udeležili zasedanja;

                     (b)

                     dokumente, predložene Pododboru za sanitarne in fitosanitarne ukrepe;

                     (c)

                     izjave, za katere je Pododbor za sanitarne in fitosanitarne ukrepe zahteval, da se zapišejo v zapisnik, ter

                     (d)

                     operativne sklepe z zasedanja v skladu z odstavkom 4.

               3.   Osnutek zapisnika se predloži Pododboru za sanitarne in fitosanitarne ukrepe v odobritev. Osnutek zapisnika se odobri v 28 koledarskih dneh po vsakem zasedanju Pododbora za sanitarne in fitosanitarne ukrepe. Vsem naslovnikom iz člena 7 se pošlje izvod odobrenega zapisnika.
         4.   Osnutek operativnih sklepov vsakega zasedanja pripravi sekretar predsedujoče pogodbenice in ga razpošlje pogodbenicama skupaj z dnevnim redom praviloma najpozneje 15 koledarskih dni pred začetkom zasedanja. Osnutek operativnih sklepov se med zasedanjem posodobi, tako da Pododbor za sanitarne in fitosanitarne ukrepe, če se pogodbenici ne dogovorita drugače, na koncu zasedanja sprejme operativne sklepe, ki odražajo nadaljnje ukrepe, o katerih se dogovorita pogodbenici. Operativni sklepi se po sprejetju priložijo zapisniku, njihovo izvajanje pa se pregleda med naslednjimi zasedanji Pododbora za sanitarne in fitosanitarne ukrepe. Pododbor za sanitarne in fitosanitarne ukrepe v ta namen sprejme predlogo, ki omogoča spremljanje spoštovanja določenih rokov za izvedbo vsakega ukrepa.
         Člen 11
         Sklepi in priporočila
         1.   Pododbor za sanitarne in fitosanitarne ukrepe sprejme sklepe, mnenja, priporočila, poročila in skupne ukrepe, kot je določeno v členu 74 Sporazuma. Ti sklepi, mnenja, priporočila, poročila in skupni ukrepi se sprejmejo s soglasjem med pogodbenicama po zaključku ustreznih notranjih postopkov za njihovo sprejetje. Sklepi so zavezujoči za pogodbenici, ki sprejmeta ustrezne ukrepe za njihovo izvajanje.
         2.   Vsak sklep, mnenje, priporočilo ali poročilo podpiše predsednik in overita sekretarja. Brez poseganja v odstavek 3 predsednik podpiše te dokumente med zasedanjem, na katerem se sprejme zadevni sklep, mnenje, priporočilo ali poročilo.
         3.   Če se pogodbenici strinjata, lahko Pododbor za sanitarne in fitosanitarne ukrepe sprejema sklepe, priporočila, mnenja ali poročila s pisnim postopkom, po zaključku ustreznih notranjih postopkov. Pisni postopek je uradna izmenjava not med sekretarjema, ki delujeta po dogovoru s pogodbenicama. Na besedilo predloga, ki se v ta namen razpošlje v skladu s členom 7, se morebitni pridržki ali spremembe sporočijo v roku, ki ni krajši od 21 koledarskih dni. Predsednik lahko po posvetovanju s pogodbenicama skrajša roke iz tega odstavka, da se upoštevajo posebne okoliščine. Ko se o besedilu doseže dogovor, sklep, mnenje, priporočilo ali poročilo podpiše predsednik in overita sekretarja.
         4.   Akti Pododbora za sanitarne in fitosanitarne ukrepe se naslovijo kot „Sklep“, „Mnenje“, „Priporočilo“ ali „Poročilo“. Vsak sklep začne veljati na dan sprejetja, razen če je v njem določeno drugače.
         5.   Sklepi, mnenja, priporočila in poročila se pošljejo obema pogodbenicama.
         6.   Sekretariat Pridružitvenega odbora v trgovinski sestavi je obveščen o vseh sklepih, mnenjih, priporočilih, poročilih in drugih dogovorjenih ukrepih Pododbora za sanitarne in fitosanitarne ukrepe.
         7.   Vsaka pogodbenica se lahko odloči, ali bo objavila sklepe, mnenja in priporočila Pododbora za sanitarne in fitosanitarne ukrepe v svojem uradnem listu.
         Člen 12
         Poročila
         Pododbor za sanitarne in fitosanitarne ukrepe predloži Pridružitvenemu odboru v trgovinski sestavi poročilo o svojih dejavnostih in dejavnostih tehničnih delovnih skupin ali ad hoc skupin, ki jih ustanovi Pododbor za sanitarne in fitosanitarne ukrepe. Poročilo se predloži 25 dni pred rednim letnim zasedanjem Pridružitvenega odbora v trgovinski sestavi.
         Člen 13
         Jeziki
         1.   Delovna jezika Pododbora za sanitarne in fitosanitarne ukrepe sta angleščina in ukrajinščina.
         2.   Če ni določeno drugače, se Pododbor za sanitarne in fitosanitarne ukrepe pri svojih posvetovanjih opira na dokumentacijo, ki je napisana v teh jezikih.
         Člen 14
         Stroški
         1.   Vsaka pogodbenica krije vse svoje stroške v zvezi z osebjem, potovanjem in bivanjem ter stroške v zvezi s poštnimi in telekomunikacijskimi storitvami, nastale zaradi udeležbe na zasedanjih Pododbora za sanitarne in fitosanitarne ukrepe.
         2.   Stroške, povezane z organizacijo zasedanj in razmnoževanjem dokumentov, krije pogodbenica gostiteljica zasedanja.
         3.   Stroške v zvezi s tolmačenjem na zasedanjih in prevajanjem dokumentov v angleščino in ukrajinščino ali iz teh dveh jezikov v skladu s členom 13(1) krije pogodbenica gostiteljica zasedanja.
         Stroške v zvezi s tolmačenjem in prevajanjem v druge jezike ali iz njih krije neposredno pogodbenica prosilka.
         Člen 15
         Tehnične delovne skupine in ad hoc skupine
         1.   Pododbor za sanitarne in fitosanitarne ukrepe lahko s sklepom na podlagi člena 74(3) Sporazuma po potrebi ustanavlja ali odpravlja tehnične delovne skupine ali ad hoc delovne skupine, vključno z znanstvenimi skupinami.
         2.   Članstvo v takih ad hoc delovnih skupinah ni omejeno na predstavnike pogodbenic. Pogodbenici zagotovita, da člani vseh skupin, ki jih ustanovi Pododbor za sanitarne in fitosanitarne ukrepe, spoštujejo vse ustrezne zahteve glede zaupnosti.
         3.   Če ni določeno drugače, skupine, ki jih je ustanovil Pododbor za sanitarne in fitosanitarne ukrepe, delujejo pod nadzorom Pododbora za sanitarne in fitosanitarne ukrepe, kateremu poročajo.
         4.   Zasedanja delovnih skupin lahko po potrebi potekajo osebno ali prek video ali avdio konference.
         5.   Sekretariatu Pododbora za sanitarne in fitosanitarne ukrepe se v vednost pošljejo vsa ustrezna korespondenca, dokumentacija in sporočila v zvezi z dejavnostmi delovnih skupin.
         6.   Delovne skupine so pristojne za dajanje pisnih priporočil Pododboru za sanitarne in fitosanitarne ukrepe. Priporočila se sprejmejo na podlagi soglasja in sporočijo predsedniku, ki jih razpošlje, kot je določeno v členu 7.
         7.   Ta poslovnik se smiselno uporablja za vse tehnične delovne skupine ali ad hoc delovne skupine, ki jih je ustanovil Pododbor za sanitarne in fitosanitarne ukrepe, razen če je v tem členu določeno drugače. Sklicevanje na Pridružitveni odbor v trgovinski sestavi se razume kot sklicevanje na Pododbor za sanitarne in fitosanitarne ukrepe.
         Člen 16
         Spremembe
         Ta poslovnik se lahko spremeni s sklepom Pododbora za sanitarne in fitosanitarne ukrepe v skladu s členom 74(5) Sporazuma.

            (1)  UL L 161, 29.5.2014, str. 3.

      OSNUTEK
      SKLEP št. … PODODBORA EU-UKRAJINA ZA TRGOVINO IN TRAJNOSTNI RAZVOJ
      z dne …
      o sprejetju njegovega poslovnika
      PODODBOR EU-UKRAJINA ZA TRGOVINO IN TRAJNOSTNI RAZVOJ JE –
      ob upoštevanju Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (1) in zlasti člena 300 Sporazuma,
      ob upoštevanju naslednjega:

                  (1)

                  V skladu s členom 486 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum) se deli Sporazuma, vključno s poglavjem 13 (Trgovina in trajnostni razvoj) naslova IV (Trgovina in z njo povezane zadeve), začasno uporabljajo od 1. januarja 2016.

                  (2)

                  Člen 300 Sporazuma določa, da Pododbor za trgovino in trajnostni razvoj nadzoruje izvajanje poglavja 13 naslova IV Sporazuma.

                  (3)

                  Člen 300(1) Sporazuma določa, da Pododbor za trgovino in trajnostni razvoj sprejme svoj poslovnik –

            SPREJEL NASLEDNJI SKLEP:
      Člen 1
      Sprejme se poslovnik Pododbora za trgovino in trajnostni razvoj, kakor je določen v Prilogi k temu sklepu.
      Člen 2
      Ta sklep začne veljati na dan sprejetja.

         V …,

               Za Pododbor EU-Ukrajina za trgovino in trajnostni razvoj

               Predsednik

         (1)  UL L 161, 29.5.2014, str. 3.

         PRILOGA
         POSLOVNIK PODODBORA EU-UKRAJINA ZA TRGOVINO IN TRAJNOSTNI RAZVOJ
         Člen 1
         Splošne določbe
         1.   Pododbor za trgovino in trajnostni razvoj, ustanovljen na podlagi člena 300 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (1) (v nadaljnjem besedilu: Sporazum), pomaga Pridružitvenemu odboru v trgovinski sestavi, kot je določeno v členu 465(4) Sporazuma, pri opravljanju njegovih nalog.
         2.   Pododbor za trgovino in trajnostni razvoj opravlja naloge, določene v poglavju 13 (Trgovina in trajnostni razvoj) naslova IV (Trgovina in z njo povezane zadeve) Sporazuma.
         3.   Pododbor za trgovino in trajnostni razvoj sestavljajo predstavniki iz uprave vsake pogodbenice, pristojne za zadeve v zvezi s trgovino in trajnostnim razvojem.
         4.   Predstavnik Evropske komisije ali Ukrajine, ki je pristojen za trgovino in z njo povezane zadeve, deluje kot predsednik Pododbora za trgovino in trajnostni razvoj.
         5.   V tem poslovniku se uporablja opredelitev pojma „pogodbenici“ iz člena 482 Sporazuma.
         Člen 2
         Posebne določbe
         1.   Členi 2 do 14 poslovnika Pridružitvenega odbora EU-Ukrajina se smiselno uporabljajo, razen če je v tem poslovniku določeno drugače.
         2.   Sklicevanje na Pridružitveni svet se razume kot sklicevanje na Pridružitveni odbor v trgovinski sestavi. Sklicevanje na Pridružitveni odbor ali na Pridružitveni odbor v trgovinski sestavi se razume kot sklicevanje na Pododbor za trgovino in trajnostni razvoj.
         Člen 3
         Zasedanja
         Pododbor za trgovino in trajnostni razvoj se sestane po potrebi. Pogodbenici si prizadevata, da se sestaneta enkrat na leto.
         Člen 4
         Spremembe
         Ta poslovnik se lahko spremeni s sklepom Pododbora EU-Ukrajina za trgovino in trajnostni razvoj v skladu s členom 300(1) Sporazuma.

            (1)  UL L 161, 29.5.2014, str. 3.

      OSNUTEK
      SKLEP št. … PODODBORA EU-UKRAJINA ZA CARINO
      z dne …
      o sprejetju njegovega poslovnika
      PODODBOR EU-UKRAJINA ZA CARINO JE –
      ob upoštevanju Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (1) in zlasti člena 83 Sporazuma,
      ob upoštevanju naslednjega:

                  (1)

                  V skladu s členom 486 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum) se deli Sporazuma, vključno s poglavjem 5 (Olajševanje carinskih postopkov in trgovine) naslova IV (Trgovina in z njo povezane zadeve), začasno uporabljajo od 1. januarja 2016.

                  (2)

                  Člen 83 Sporazuma določa, da Pododbor za carino spremlja izvajanje in upravljanje poglavja 5 naslova IV Sporazuma.

                  (3)

                  Člen 83(e) Sporazuma določa, da Pododbor za carino sprejme svoj poslovnik –

            SPREJEL NASLEDNJI SKLEP:
      Člen 1
      Sprejme se poslovnik Pododbora za carino, kakor je določen v prilogi k temu sklepu.
      Člen 2
      Ta sklep začne veljati na dan sprejetja.

         V …,

               Za Pododbor EU-Ukrajina za carino

               Predsednik

         (1)  UL L 161, 29.5.2014, str. 3.

         PRILOGA
         POSLOVNIK PODODBORA EU-UKRAJINA ZA CARINO
         Člen 1
         Splošne določbe
         1.   Pododbor za carino, ustanovljen na podlagi člena 83 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (1) (v nadaljnjem besedilu: Sporazum), opravlja svoje naloge, kot je določeno v navedenem členu.
         2.   Pododbor za carino sestavljajo predstavniki Evropske komisije in Ukrajine, pristojni za carino in s carino povezane zadeve.
         3.   Predstavnik Evropske komisije ali Ukrajine, ki je pristojen za carino in s carino povezane zadeve, deluje kot predsednik v skladu s členom 2.
         4.   V tem poslovniku se uporablja opredelitev pojma „pogodbenici“ iz člena 482 Sporazuma.
         Člen 2
         Predsedovanje
         Pogodbenici predsedujeta Pododboru za sanitarne in fitosanitarne ukrepe izmenično vsakih 12 mesecev. Prvo 12 mesečno obdobje se začne na datum prvega zasedanja Pridružitvenega sveta in se konča 31. decembra istega leta.
         Člen 3
         Zasedanja
         1.   Če se pogodbenici ne dogovorita drugače, se Pododbor za carino sestane enkrat letno ali na zahtevo katere koli od pogodbenic.
         2.   Vsako zasedanje Pododbora za carino skliče predsednik ob času in na kraju, o katerem se dogovorita pogodbenici. Predsednik razpošlje obvestilo o zasedanju najpozneje 28 koledarskih dni pred začetkom zasedanja, če se pogodbenici ne dogovorita drugače.
         3.   Zasedanja Pododbora za carino lahko potekajo prek katerega koli dogovorjenega tehnološkega sredstva, npr. kot video ali avdio konferenca.
         4.   Kadar ne zaseda, lahko Pododbor za carino vprašanja obravnava prek korespondence.
         Člen 4
         Delegacije
         Pred vsakim zasedanjem vsaka pogodbenica prek sekretariata Pododbora za carino iz člena 5 obvesti drugo pogodbenico o predvideni sestavi svoje delegacije,.
         Člen 5
         Sekretariat
         Uradnik Evropske komisije in uradnik Ukrajine, ki sta pristojna za carino in s carino povezane zadeve, delujeta skupaj kot sekretarja Pododbora za carino ter naloge sekretariata opravljata skupaj in v duhu medsebojnega zaupanja in sodelovanja.
         Člen 6
         Korespondenca
         1.   Korespondenca, naslovljena na Pododbor za carino, se naslovi na sekretarja ene od pogodbenic, ki nato o njej obvesti drugega sekretarja.
         2.   Sekretariat zagotovi, da se korespondenca, naslovljena na Pododbor za carino, posreduje predsedniku in po potrebi razpošlje kot dokumenti iz člena 7.
         3.   Korespondenco predsednika pogodbenicama pošlje sekretariat Pododbora za carino v imenu predsednika. Taka korespondenca se razpošlje, kadar je to primerno, kakor določa člen 7.
         Člen 7
         Dokumenti
         1.   Dokumenti se razpošiljajo prek sekretariata Pododbora za carino.
         2.   Pogodbenica svoje dokumente pošlje svojemu sekretarju. Sekretar prejete dokumente posreduje sekretarju druge pogodbenice.
         3.   Sekretar Unije dokumente razpošlje ustreznim predstavnikom Unije in v to korespondenco med naslovnike sistematično doda sekretarja Ukrajine. Sekretar Unije pošlje izvod končnih dokumentov sekretarjema Pridružitvenega odbora v trgovinski sestavi.
         4.   Sekretar Ukrajine dokumente razpošlje ustreznim predstavnikom Ukrajine in v to korespondenco med naslovnike sistematično doda sekretarja Unije. Sekretar Ukrajine pošlje izvod končnih dokumentov sekretarjema Pridružitvenega odbora v trgovinski sestavi.
         Člen 8
         Zaupnost
         Zasedanja Pododbora za carino niso javna, razen če pogodbenici odločita drugače.
         Kadar pogodbenica Pododboru za carino predloži informacije, ki so označene kot zaupne, druga pogodbenica navedene informacije obravnava kot take.
         Člen 9
         Dnevni redi zasedanj
         1.   Sekretariat Pododbora za carino na podlagi predlogov pogodbenic za vsako zasedanje pripravi začasni dnevni red. Začasni dnevni red vključuje točke, za katere sekretariat najpozneje 21 koledarskih dni pred začetkom zasedanja od pogodbenice prejme zahtevek za vključitev na dnevni red, skupaj z ustreznimi dokumenti.
         2.   Začasni dnevni red se skupaj z ustreznimi dokumenti razpošlje v skladu s členom 7 najpozneje 15 koledarskih dni pred začetkom zasedanja.
         3.   Pododbor za carino sprejme dnevni red na začetku vsakega zasedanja. Če se pogodbenici strinjata, se na dnevni red lahko uvrstijo tudi točke, ki niso bile uvrščene na začasni dnevni red.
         4.   Predsednik lahko ob soglasju druge pogodbenice priložnostno povabi predstavnike drugih organov pogodbenic ali neodvisne strokovnjake, da se udeležijo zasedanj Pododbora za carino kot opazovalci, da predložijo informacije o posebnih zadevah. Pogodbenici zagotovita, da takšni opazovalci spoštujejo vse zahteve glede zaupnosti.
         5.   Predsednik lahko po posvetovanju s pogodbenicama skrajša roke iz odstavkov 1 in 2, da se upoštevajo posebne okoliščine.
         Člen 10
         Zapisnik in operativni sklepi
         1.   Sekretar predsedujoče pogodbenice pripravi osnutek zapisnika vsakega zasedanja, vključno z operativnimi sklepi.
         2.   Osnutek zapisnika, vključno z operativnimi sklepi, se predloži Pododboru za carino v odobritev. Odobri se v 28 koledarskih dneh po vsakem zasedanju Pododbora za carino. Vsem naslovnikom iz člena 7 se pošlje izvod zapisnika.
         Člen 11
         Sklepi in priporočila
         1.   Pododbor za carino sprejme praktične ureditve, ukrepe, sklepe in priporočila, kakor je določeno v členu 83 Sporazuma. Sprejmejo se s soglasjem med pogodbenicama po zaključku ustreznih notranjih postopkov za njihovo sprejetje. Sklepi so zavezujoči za pogodbenici, ki sprejmeta ustrezne ukrepe za njihovo izvajanje.
         2.   Vsak sklep ali priporočilo podpišeta predstavnika vsake od pogodbenic. Brez poseganja v odstavek 3 predstavnika podpišeta te dokumente med zasedanjem, na katerem se sprejme zadevni sklep ali priporočilo.
         3.   Če se pogodbenici strinjata, lahko Pododbor za carino sprejema sklepe ali priporočila s pisnim postopkom, po zaključku ustreznih notranjih postopkov. Pisni postopek je uradna izmenjava not med sekretarjema, ki delujeta po dogovoru s pogodbenicama. Na besedilo predloga, ki se v ta namen razpošlje v skladu s členom 7, se morebitni pridržki ali spremembe sporočijo v roku, ki ni krajši od 21 koledarskih dni. Predsednik lahko po posvetovanju s pogodbenicama skrajša roke iz tega odstavka, da se upoštevajo posebne okoliščine. Ko se o besedilu doseže dogovor, sklep oziroma priporočilo podpiše predstavnik vsake od pogodbenic.
         4.   Akti Pododbora za carino se naslovijo kot „Sklep“ oziroma „Priporočilo“. Vsak sklep začne veljati na dan sprejetja, razen če je v njem določeno drugače.
         5.   Sklepe in priporočila Pododbora za carino overita sekretarja.
         6.   Sklepi in priporočila se pošljejo obema pogodbenicama.
         7.   Sekretariat Pridružitvenega odbora v trgovinski sestavi je obveščen o vseh sklepih, mnenjih, priporočilih, poročilih in drugih dogovorjenih ukrepih Pododbora za carino.
         8.   Vsaka pogodbenica se lahko odloči, ali bo objavila sklepe in priporočila Pododbora za carino v svojem uradnem listu.
         Člen 12
         Poročila
         Pododbor za carino poroča Pridružitvenemu odboru v trgovinski sestavi na vsakem rednem letnem zasedanju Pridružitvenega odbora v trgovinski sestavi.
         Člen 13
         Jeziki
         1.   Delovna jezika Pododbora za carino sta angleščina in ukrajinščina.
         2.   Če ni določeno drugače, se Pododbor za carino pri svojih posvetovanjih opira na dokumentacijo, ki je napisana v teh jezikih.
         Člen 14
         Stroški
         1.   Vsaka pogodbenica krije vse svoje stroške v zvezi z osebjem, potovanjem in bivanjem ter stroške v zvezi s poštnimi in telekomunikacijskimi storitvami, nastale zaradi udeležbe na zasedanjih Pododbora za carino.
         2.   Stroške, povezane z organizacijo zasedanj in razmnoževanjem dokumentov, krije pogodbenica gostiteljica zasedanja.
         3.   Stroške v zvezi s tolmačenjem na zasedanjih in prevajanjem dokumentov v angleščino in ukrajinščino ali iz teh dveh jezikov v skladu s členom 13(1) tega poslovnika krije pogodbenica gostiteljica zasedanja.
         Stroške v zvezi s tolmačenjem in prevajanjem v druge jezike ali iz njih krije neposredno pogodbenica prosilka.
         Člen 15
         Spremembe
         Ta poslovnik se lahko spremeni s sklepom Pododbora za carino v skladu s členom 83(e) Sporazuma.

            (1)  UL L 161, 29.5.2014, str. 3.

      OSNUTEK
      SKLEP št. … PODODBORA EU-UKRAJINA ZA GEOGRAFSKE OZNAČBE
      z dne …
      o sprejetju njegovega poslovnika
      PODODBOR EU-UKRAJINA ZA GEOGRAFSKE OZNAČBE JE –
      ob upoštevanju Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (1) in zlasti člena 211 Sporazuma,
      ob upoštevanju naslednjega:

                  (1)

                  V skladu s členom 486 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum) se deli Sporazuma, vključno s pododdelkom 3 (Geografske označbe) oddelka 2 poglavja 9 (Intelektualna lastnina) naslova IV (Trgovina in z njo povezane zadeve), začasno uporabljajo od 1. januarja 2016.

                  (2)

                  Člen 211 Sporazuma določa, da Pododbor za geografske označbe spremlja razvoj Sporazuma na področju geografskih označb in služi kot forum za sodelovanje in dialog o geografskih označbah.

                  (2)

                  Člen 211(2) Sporazuma določa, da Pododbor za geografske označbe sprejme svoj poslovnik –

            SPREJEL NASLEDNJI SKLEP:
      Člen 1
      Sprejme se poslovnik Pododbora za geografske označbe, kakor je določen v Prilogi k temu sklepu.
      Člen 2
      Ta sklep začne veljati na dan sprejetja.

         V …,

               Za Pododbor EU-Ukrajina za geografske označbe

               Predsednik

         (1)  UL L 161, 29.5.2014, str. 3.

         PRILOGA
         POSLOVNIK PODODBORA EU-UKRAJINA ZA GEOGRAFSKE OZNAČBE
         Člen 1
         Splošne določbe
         1.   Pododbor za geografske označbe, ustanovljen na podlagi člena 211 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (1) (v nadaljnjem besedilu: Sporazum), pomaga Pridružitvenemu odboru v trgovinski sestavi, kot je določeno v členu 465(4) Sporazuma, pri opravljanju njegovih nalog.
         2.   Pododbor za geografske označbe opravlja svoje naloge iz člena 211 Sporazuma.
         3.   Pododbor za geografske označbe sestavljajo uradniki Evropske komisije in Ukrajine, pristojni za zadeve v zvezi z geografskimi označbami.
         4.   Pogodbenici imenujeta vsaka svojega vodjo delegacije, ki je kontaktna oseba za vse zadeve v zvezi s Pododborom.
         5.   Vodji delegacij delujeta kot predsednik v skladu s členom 2 spodaj.
         6.   Vsak vodja delegacije lahko prenese vse ali nekatere naloge na imenovanega namestnika in v tem primeru vsa sklicevanja na vodjo delegacije v nadaljnjem besedilu veljajo za imenovanega namestnika.
         7.   V tem poslovniku se uporablja opredelitev pojma „pogodbenici“ iz člena 482 Sporazuma.
         Člen 2
         Predsedovanje
         Pogodbenici predsedujeta Pododboru za sanitarne in fitosanitarne ukrepe izmenično vsakih 12 mesecev. Prvo 12 mesečno obdobje se začne na datum prvega zasedanja Pridružitvenega sveta in se konča 31. decembra istega leta.
         Člen 3
         Zasedanja
         1.   Če se pogodbenici ne dogovorita drugače, se Pododbor za geografske označbe sestane izmenično v Uniji in v Ukrajini na zahtevo katere koli od pogodbenic, najpozneje 90 dni od zahteve.
         2.   Vsako zasedanje Pododbora za geografske označbe skliče predsednik ob času in na kraju, o katerem se dogovorita pogodbenici. Predsednik razpošlje obvestilo o zasedanju najpozneje 28 koledarskih dni pred začetkom zasedanja, če se pogodbenici ne dogovorita drugače.
         3.   Kadar je mogoče, se redno zasedanje Pododbora za geografske označbe skliče pravočasno pred rednim zasedanjem Pridružitvenega odbora v trgovinski sestavi.
         4.   Izjemoma lahko zasedanje Pododbora za geografske označbe poteka prek tehnoloških sredstev, o katerih se dogovorita pogodbenici, vključno prek videokonference.
         Člen 4
         Delegacije
         Pred vsakim zasedanjem vsaka pogodbenica prek sekretariata Pododbora za geografske označbe iz člena 5 obvesti drugo pogodbenico o predvideni sestavi njene delegacije.
         Člen 5
         Sekretariat
         Predstavnika Evropske komisije in predstavnika Ukrajine imenuje zadevni vodja delegacije, da delujeta skupaj kot sekretarja Pododbora za geografske označbe ter opravljata naloge sekretariata skupaj in v duhu medsebojnega zaupanja in sodelovanja.
         Člen 6
         Korespondenca
         1.   Korespondenca, naslovljena na Pododbor za geografske označbe, se naslovi na sekretarja ene od pogodbenic, ki nato o njej obvesti drugega sekretarja.
         2.   Sekretariat zagotovi, da se korespondenca, naslovljena na Pododbor za geografske označbe, posreduje predsedniku in po potrebi razpošlje v skladu s členom 7.
         3.   Korespondenco predsednika Pododbora za geografske označbe pogodbenicama pošlje sekretariat Pododbora za geografske označbe v imenu predsednika. Taka korespondenca se razpošlje, kadar je to primerno, v skladu s členom 7.
         Člen 7
         Dokumenti
         1.   Dokumenti se razpošiljajo prek sekretariata Pododbora za geografske označbe.
         2.   Pogodbenica svoje dokumente pošlje svojemu sekretarju. Sekretar prejete dokumente posreduje sekretarju druge pogodbenice.
         3.   Sekretar Unije dokumente razpošlje utreznim predstavnikom Unije in v to korespondenco med naslovnike sistematično doda sekretarja Ukrajine in sekretarje Pridružitvenega odbora v trgovinski sestavi.
         4.   Sekretar Ukrajine dokumente razpošlje ustreznim predstavnikom Ukrajine in v to korespondenco med naslovnike sistematično doda sekretarja Unije in sekretarje Pridružitvenega odbora v trgovinski sestavi.
         Člen 8
         Zaupnost
         Zasedanja Pododbora za geografske označbe niso javna, razen če pogodbenici odločita drugače.
         Kadar pogodbenica Pododboru za geografske označbe predloži informacije, ki so označene kot zaupne, druga pogodbenica navedene informacije obravnava kot take.
         Člen 9
         Dnevni redi zasedanj
         1.   Sekretariat Pododbora za geografske označbe na podlagi predlogov pogodbenic za vsako zasedanje pripravi začasni dnevni red in osnutek operativnih sklepov, v skladu s členom 10. Začasni dnevni red vključuje točke, za katere sekretariat Pododbora za geografske označbe najpozneje 21 koledarskih dni pred začetkom zasedanja od pogodbenice prejme zahtevek za vključitev na dnevni red, skupaj z ustreznimi dokumenti.
         2.   Začasni dnevni red se skupaj z ustreznimi dokumenti razpošlje v skladu s členom 7 najpozneje 15 koledarskih dni pred začetkom zasedanja.
         3.   Predsednik in drugi vodja delegacije sprejmeta dnevni red na začetku vsakega zasedanja. Če se pogodbenici strinjata, se na dnevni red lahko uvrstijo tudi točke, ki niso bile uvrščene na začasni dnevni red.
         4.   Predsednik lahko ob soglasju druge pogodbenice priložnostno povabi predstavnike drugih organov pogodbenic ali neodvisne strokovnjake, da se udeležijo zasedanj Pododbora za geografske označbe kot opazovalci, da predložijo informacije o posebnih zadevah. Pogodbenici zagotovita, da takšni opazovalci spoštujejo vse zahteve glede zaupnosti.
         5.   Predsednik lahko po posvetovanju s pogodbenicama skrajša roke iz odstavkov 1 in 2, da se upoštevajo posebne okoliščine.
         Člen 10
         Zapisnik in operativni sklepi
         1.   Sekretarja skupaj pripravita osnutek zapisnika vsakega zasedanja.
         2.   Praviloma zapisnik za vsako točko na dnevnem redu vključuje:

                     (a)

                     udeležence zasedanja, spremljajoče uradnike ter vse opazovalce, ki so se udeležili zasedanja;

                     (b)

                     dokumente, predložene Pododboru za geografske označbe;

                     (c)

                     izjave, za katere je Pododbor za geografske označbe zahteval, da se zapišejo v zapisnik, ter

                     (d)

                     po potrebi operativne sklepe z zasedanja v skladu z odstavkom 4.

               3.   Osnutek zapisnika se predloži Pododboru za geografske označbe v odobritev. Osnutek zapisnika se odobri v 28 koledarskih dneh po vsakem zasedanju Pododbora za geografske označbe. Vsem naslovnikom iz člena 7 se pošlje izvod odobrenega zapisnika.
         4.   Osnutek operativnih sklepov vsakega zasedanja pripravi sekretar Pododbora za geografske označbe predsedujoče pogodbenice in ga razpošlje pogodbenicama skupaj z dnevnim redom praviloma najpozneje 15 koledarskih dni pred začetkom zasedanja. Osnutek operativnih sklepov se med zasedanjem posodobi, tako da Pododbor za geografske označbe, če se pogodbenici ne dogovorita drugače, na koncu zasedanja sprejme operativne sklepe, ki odražajo nadaljnje ukrepe, o katerih se dogovorita pogodbenici. Operativni sklepi se po sprejetju priložijo zapisniku, njihovo izvajanje pa se pregleda med naslednjimi zasedanji Pododbora za geografske označbe. Pododbor za geografske označbe v ta namen sprejme predlogo, ki omogoča spremljanje spoštovanja rokov za izvedbo vsakega ukrepa.
         Člen 11
         Sklepi
         1.   Pododbor za geografske označbe je pooblaščen za sprejemanje sklepov v zadevah, določenih v členu 211(3) Sporazuma. Ti sklepi se prejmejo s soglasjem med pogodbenicama po zaključku ustreznih notranjih postopkov za njihovo sprejetje. Sklepi so zavezujoči za pogodbenici, ki sprejmeta ustrezne ukrepe za njihovo izvajanje.
         2.   Vsak sklep podpišeta predstavnika vsake od pogodbenic. Brez poseganja v odstavek 3 predstavniki podpišejo te dokumente med zasedanjem, na katerem se sprejme zadevni sklep.
         3.   Če se pogodbenici strinjata, lahko Pododbor za geografske označbe sprejema sklepe s pisnim postopkom, po zaključku ustreznih notranjih postopkov. Pisni postopek je uradna izmenjava not med sekretarjema, ki delujeta po dogovoru s pogodbenicama. Na besedilo predloga, ki se v ta namen razpošlje v skladu s členom 7, se morebitni pridržki ali spremembe sporočijo v roku, ki ni krajši od 21 koledarskih dni. Predsednik lahko po posvetovanju s pogodbenicama skrajša roke iz tega odstavka, da se upoštevajo posebne okoliščine. Ko se o besedilu doseže dogovor, sklep podpiše predstavnik vsake od pogodbenic.
         4.   Akti Pododbora za geografske označbe se naslovijo kot „Sklep“. Vsak sklep začne veljati na dan sprejetja, razen če je v njem določeno drugače.
         5.   Sklepe Pododbora za geografske označbe overita sekretarja.
         6.   Sklepi se pošljejo obema pogodbenicama.
         7.   Sekretariat Pridružitvenega odbora v trgovinski sestavi mora biti obveščen o vseh sklepih, poročilih in drugih dogovorjenih ukrepih Pododbora za geografske označbe.
         8.   Vsaka pogodbenica se lahko odloči, ali bo objavila sklepe Pododbora za geografske označbe v svojem uradnem listu.
         Člen 12
         Poročila
         1.   Pododbor za geografske označbe o svojem delovanju poroča Pridružitvenemu odboru v trgovinski sestavi na vsakem rednem zasedanju Pridružitvenega odbora v trgovinski sestavi.
         2.   Poročila se sprejmejo s soglasjem med pogodbenicama in se naslovijo kot „Poročilo“. Poročila se pošljejo obema pogodbenicama.
         3.   Postopek za sprejetje sklepov iz člena 11(2) in (3) se smiselno uporablja za poročila.
         Člen 13
         Jeziki
         1.   Delovna jezika Pododbora za geografske označbe sta angleščina in ukrajinščina.
         2.   Če ni določeno drugače, se Pododbor za geografske označbe pri svojih posvetovanjih opira na dokumentacijo, ki je napisana v teh dveh jezikih.
         Člen 14
         Stroški
         1.   Vsaka pogodbenica krije vse svoje stroške v zvezi z osebjem, potovanjem in bivanjem ter stroške v zvezi s poštnimi in telekomunikacijskimi storitvami, nastale zaradi udeležbe na zasedanjih Pododbora za geografske označbe.
         2.   Stroške, povezane z organizacijo zasedanj in razmnoževanjem dokumentov, krije pogodbenica gostiteljica zasedanja.
         3.   Stroške v zvezi s tolmačenjem na zasedanjih in prevajanjem dokumentov v angleščino in ukrajinščino ali iz teh dveh jezikov v skladu s členom 13(1) krije pogodbenica gostiteljica zasedanja.
         Stroške v zvezi tolmačenjem in prevajanjem v druge jezike ali iz njih krije neposredno pogodbenica prosilka.
         Člen 15
         Spremembe
         Ta poslovnik se lahko spremeni s sklepom Pododbora za geografske označbe v skladu s členom 211(2) Sporazuma.

            (1)  UL L 161, 29.5.2014, str. 3.


title: 2005/541/ES: Sklep Evropskega parlamenta z dne 12. aprila 2005 o razrešnici izvršnemu direktorju Evropske agencije za okolje glede izvrševanja proračuna za proračunsko leto 2003

text:
               27.7.2005

               SL

               Uradni list Evropske unije

               L 196/80

      SKLEP EVROPSKEGA PARLAMENTA

   z dne 12. aprila 2005
   o razrešnici izvršnemu direktorju Evropske agencije za okolje glede izvrševanja proračuna za proračunsko leto 2003
   (2005/541/ES)
   EVROPSKI PARLAMENT,
   ob upoštevanju poročila Računskega sodišča o letnih računovodskih izkazih Evropske agencije za okolje za proračunsko leto 2003, skupaj z odgovori Agencije (1),
   ob upoštevanju priporočila Sveta z dne 8. marca 2005 (6852/2005 – C6-0073/2005),
   ob upoštevanju Pogodbe ES, zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe, in Uredbe Sveta (ES) št. 1641/2003 z dne 22. julija 2003 o spremembi Uredbe (EGS) št. 1210/90 o ustanovitvi Evropske agencije za okolje in Evropskega okoljskega informacijskega in opazovalnega omrežja (3), zlasti člena 13 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), zlasti člena 94 Uredbe,
   ob upoštevanju členov 70 in 71 ter Priloge V k svojemu Poslovniku,
   ob upoštevanju poročila Odbora za proračunski nadzor in mnenja Odbora za okolje, javno zdravje in varnost hrane (A6-0074/2005),

               1.

               podeli izvršnemu direktorju Evropske agencije za okolje razrešnico glede izvrševanja proračuna za proračunsko leto 2003;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje izvršnemu direktorju Evropske agencije za okolje, Svetu, Komisiji in Računskemu sodišču ter ju objavi v Uradnem listu Evropske unije (serija L).

         Josep BORRELL FONTELLES

            Predsednik

         Julian PRIESTLEY

            Generalni sekretar

      (1)  UL C 324, 30.12.2004, str. 23.

      (2)  UL L 248, 16.9.2002, str. 1.

      (3)  UL L 245, 29.9.2003, str. 1.

      (4)  UL L 357, 31.12.2002, str. 72.

         RESOLUCIJA EVROPSKEGA PARLAMENTA

      s pripombami, ki spremljajo sklep o razrešnici izvršnemu direktorju Evropske agencije za okolje glede izvrševanja proračuna za proračunsko leto 2003
      EVROPSKI PARLAMENT,
      ob upoštevanju poročila Računskega sodišča o letnih računovodskih izkazih Evropske agencije za okolje za proračunsko leto 2003, skupaj z odgovori Agencije (1),
      ob upoštevanju priporočila Sveta z dne 8. marca 2005 (6852/2005 – C6-0073/2005),
      ob upoštevanju Pogodbe ES, zlasti člena 276 Pogodbe,
      ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185, in Uredbe Sveta (ES) št. 1641/2003 z dne 22. julija 2003 o spremembi Uredbe (EGS) št. 1210/90 o ustanovitvi Evropske agencije za okolje in Evropskega okoljskega informacijskega in opazovalnega omrežja (3), zlasti člena 13 Uredbe,
      ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), zlasti člena 94 Uredbe (ES, Euratom) št. 2343/2002,
      ob upoštevanju členov 70 in 71 ter Priloge V k svojemu Poslovniku,
      ob upoštevanju poročila Odbora za proračunski nadzor in mnenja Odbora za okolje, javno zdravje in varnost hrane (A6-0074/2005),

                  A.

                  ker je Evropsko računsko sodišče v zgoraj omenjenem posebnem poročilu navedlo, da je prejelo zadostno zagotovilo o zanesljivosti letnih poslovnih knjig za proračunsko leto, ki se je končalo 31. decembra 2003, ter o zakonitosti in pravilnosti poslovnih dogodkov v celoti,

                  B.

                  ker je 21. aprila Evropski parlament podelil razrešnico (5) direktorju Evropske agencije za okolje (Agencija) glede izvrševanja proračuna za proračunsko leto 2002 in je v resoluciji, ki spremlja odločbo Evropskega parlamenta o razrešnici, med drugim:

                              —

                              pozdravil, da je Agencija ustanovila sposobnost notranje revizije,

                              —

                              povabil Agencijo, da predloži analize možnosti uporabe diferenciranih proračunskih sredstev v financiranju sporazumov z Evropskimi tematskimi centri kot načina zmanjšanja prenesenih proračunskih sredstev,

                              —

                              pozval Agencijo, da hitro popravi razmere v zvezi s sistemom zbiranja in arhiviranja ter odpravi pomanjkljivosti, na katere Evropsko računsko sodišče pogosto opozarja, v zvezi z dokumenti, na podlagi katerih se opravijo plačila,

            1.   upošteva naslednje podatke za poslovne knjige Evropske agencije za okolje za proračunski leti 2003 in 2002;
      Izkaz prihodkov in odhodkov za proračunski leti 2003 in 2002

                  (in EUR 1000)

                  2003

                  2002

                  Revenue

                  Community subsidies

                  21 380

                  18 749

                  Other subsidies

                  8 423

                  1 136

                  Other revenue

                  89

                  198

                  Total revenue (a)

                  29 891

                  20 083

                  Expenditure

                  Staff — Title I of the budget

                  Payments

                  11 123

                  9 714

                  Appropriations carried over

                  315

                  1 018

                  Administration — Title II of the budget

                  Payments

                  2 447

                  2 054

                  Appropriations carried over

                  395

                  247

                  Operating activities — Title III of the budget

                  Payments

                  5 997

                  6 493

                  Appropriations carried over

                  7 008

                  5 611

                  Total expenditure (b)

                  27 284

                  25 136

                  Outturn for the financial year (a – b)

                  2 607

                  – 5 053

                  Balance carried over from the previous financial year

                  – 7 427

                  – 3 275

                  Appropriations carried over and cancelled

                  617

                  889

                  Sums for re-use from the previous financial year not used

                  36

                  8

                  Exchange rate differences

                  – 4

                  4

                  Adjustments

                  – 18

                  0

                  Balance for the financial year

                  – 4 190

                  – 7 427

                     NB: The totals may include differences due to rounding.

                     Source: Information supplied by the Agency. These tables summarise the data provided by the Agency in its own accounts.

            2.   upošteva ugotovitev Evropskega računskega sodišča v zvezi z nesistematično izdajo nalogov za izterjavo Agencije, ko so zahtevki ugotovljeni, in odziv Agencije na to ugotovitev, pričakuje, da Agencija v zvezi s tem odslej strogo upošteva določbe Finančne uredbe;
      3.   pozdravlja ukrepe Agencije za okrepitev sposobnosti upravljanja finančnih operacij, vključno s pripravami glede na računovodstvo na podlagi nastanka poslovnih dogodkov; pričakuje, da je v celoti obveščen o rezultatih Agencije ob predstavitvi letnega poročila o delu direktorja za proračunsko leto 2004;
      4.   pozdravlja politiko enakosti Agencije in vključevanje dejavnosti ter spodbuja redno nadaljevanje in vrednotenje takšne politike za zagotovitev izvajanja;
      5.   obžaluje, da razvrščanje zaposlenih Agencije po spolu, kategoriji, nacionalnosti in stopnji Evropskemu parlamentu ni dovoljevalo ocene ravnovesja med moškimi ter ženskami znotraj kategorije in stopnje in med njima; zahteva, da je to v prihodnosti na voljo, ker je nujno potrebno orodje za vrednotenje načrtov za enakopravnost in ravnovesja med spoloma znotraj organizacije;
      6.   meni, da je Evropska agencija za okolje vir pomembnih okoljskih informacij za vse institucije in oblikovanje politik v EU; z zadovoljstvom ugotavlja, da je agenciji uspelo preoblikovati nekatere zapletene tehnične podatke v uporabniku prijazne informacije in svoje sklepe predstaviti javnosti;
      7.   pozdravlja strategijo Evropske agencije za okolje za sporazumevanje z državljani in spodbuja Agencijo k stalnemu razvoju in vrednotenju te strategije;
      8.   poudarja, da je vpliv okoljskih programov pogosto oviran zaradi pomanjkanja presoj okoljskih vplivov druge zakonodaje in programov Skupnosti; meni, da lahko Evropska agencija za okolje zagotovi podporo za oblikovanje politik z nadaljnjim delom na področju presoje okoljskih vplivov;
      Splošne točke, naslovljene na Komisijo in agencije

                  9.

                  ponovno opozarja na svoje stališče, da je, medtem ko je podpiral prizadevanja Komisije za oblikovanje omejenega števila modelov, vsaj za prihodnje „nadzorne“ agencije, zavzel stališče, da struktura sedanjih in prihodnjih agencij zasluži temeljito obravnavo na medinstitucionalni ravni; prav tako poudarja, da mora medinstitucionalni sporazum, preden Komisija določi okvirne pogoje za uporabo nadzornih agencij, pojasniti splošne smernice; to se mora zgoditi pred oblikovanjem usklajenega okvira za strukturo agencije;

                  10.

                  upošteva stališče Komisije (6) v zvezi s prenašanjem odgovornosti za izvajanje nalog na organe, vključno z agencijami, razen glavnih uprav Komisije; zavzema stališče, da to ni odgovor na poziv Parlamenta k temeljiti obravnavi strukture obstoječih agencij na medinstitucionalni ravni; zato poziva Komisijo, da zagotovi pojasnila o tej točki in o prihodnjem celotnem medinstitucionalnem sporazumu v zvezi z novimi sporazumi, ki se oblikujejo v finančnem načrtu ali vzporedno z njim (7);

                  11.

                  poziva Komisijo k srednjeročni organizaciji in izvajanju, npr. v standardnem triletnem obdobju, prečne analize ocenjevanj, izvajanih v posameznih agencijah, da se:

                              (a)

                              dosežejo zaključki v zvezi s skladnostjo dejavnosti agencije s politiko EU na splošno in v zvezi s sinergijami, ki obstajajo ali se bodo razvile med agencijami in službami Komisije, ter v zvezi z izogibanjem njihovemu prekrivanju;

                              (b)

                              predloži oceno širše evropske dodane vrednosti storitev agencij na njihovem področju dejavnosti ter o ustreznosti, učinkovitosti in uspešnosti modela agencije pri izvajanju politike EU ali prispevanju k njej;

                              (c)

                              določi in poveča vpliv dejavnosti agencij glede na bližino, dostopnost in preglednost EU njenim državljanom;

                  12.

                  pričakuje, da bo celotna analiza na voljo do konca leta 2005, tako da bo zajemala triletno obdobje od uvedbe nove Finančne uredbe in posledičnega novega okvira v sistemu agencij;

                  13.

                  poziva agencije k dejavni udeležbi v takšnem postopku in k sodelovanju s Komisijo, z zagotavljanjem potrebnega prispevka v zvezi z zadevami, ki so po njihovem mnenju pomembne za njihovo delovanje, vlogo, pristojnost in potrebe, pa tudi z zadevami, ki bi lahko pomagale izboljšati celoten postopek razrešnice, za prispevanje k uspehu takšnega postopka ter povečanju odgovornosti in preglednosti agencij; poziva agencije, da predstavijo takšen prispevek tudi svojim pristojnim odborom;

                  14.

                  poziva Komisijo, vzporedno s tem izvajanjem, da najpozneje do konca leta 2005 predstavi predloge za spremembe v obstoječih ustanovnih aktih agencij, med drugim za najboljši odnos z agencijami; cilj takšnih predlogov mora biti:

                              (a)

                              izboljšanje sporazumevanja med Komisijo in agencijami;

                              (b)

                              vzpostavitev ali širitev sodelovanja pri določanju potreb in ciljev, storitev in strategije za njihovo dosego, ter pri določanju standardov za spremljanje in ocenjevanje;

                              (c)

                              izboljšanje dopolnjujoče dejavnosti, boljša organizacija potrebnih virov in njihove učinkovite zmogljivosti doseganja rezultatov, ter oblikovanje komunikacijske strategije za razširjanje teh rezultatov;

                  15.

                  poudarja, da mora Komisija pred sprejemom katerega koli sklepa za predlog ustanovitve nove agencije izvesti strogo oceno potrebe in dodane vrednosti funkcije te agencije, ob upoštevanju obstoječih struktur, načela subsidiarnosti, proračunske strogosti in poenostavitve postopkov;

                  16.

                  pričakuje od Komisije, da hitro predstavi smernice v zvezi s politiko zaposlenih v agencijah, ki jih je Parlament zahteval od Komisije pred koncem proračunskega postopka za leto 2005;

            Splošne točke, naslovljene na agencije

                  17.

                  pričakuje, da bo od zdaj naprej, od vsake agencije, prejel poročilo, ki povzema podatke o revizijah notranjega revizorja, priporočilih in posledičnih ukrepih v skladu s členom 72(5) Uredbe (ES, Euratom) št. 2343/2002;

                  18.

                  poziva agencije, da se še naprej trudijo pravilno uporabljati kadrovske predpise in pravila, ki veljajo za druge uslužbence v zvezi z njihovimi zaposlenimi (postopki zaposlovanja in pomembne sprejete odločitve, osebne mape, izračun osebnih prejemkov in druge pravice, politika pospeševanja, odstotek prostih delovnih mest, norme spoštovanja enakosti spolov itd.);

                  19.

                  upošteva, da ustrezni delež zaposlenih moških in žensk v celotni sestavi uslužbencev agencij, na splošno, kaže na obstoj neravnovesja med moškimi in ženskami; obžaluje, da so moški ena tretjina zaposlenih in tudi v večjem številu zasedajo višje položaje, medtem ko ženske splošno v večjem številu zasedajo nižje položaje; pričakuje, da bodo agencije sprejele takojšnje in učinkovite ukrepe za izboljšanje teh razmer;

                  20.

                  poziva agencije, da zagotovijo, da so vse ustrezne določbe Direktive 2002/73/ES Evropskega parlamenta in Sveta z dne 23. septembra 2002 o spremembi Direktive Sveta 76/207/EGS o uresničevanju načela enake obravnave moških in žensk v zvezi z dostopom do zaposlitve, poklicnega usposabljanja in napredovanja ter delovnih pogojev (8) uvedene v njihovo kadrovsko politiko;

                  21.

                  pričakuje, da bodo agencije kot odgovor na pomembne ugotovitve Evropskega računskega sodišča ravnale v skladu s proračunskimi načeli iz Finančne uredbe, še zlasti z načeli enotnosti in točnosti; poziva agencije, ki tega še niso storile, da izpolnijo zahteve Finančne uredbe v zvezi z računovodstvom in da še naprej krepijo svoje postopke v zvezi z notranjim vodenjem in nadzorom za povečanje odgovornosti, preglednosti in evropske dodane vrednosti;

                  22.

                  spodbuja agencije, zlasti tiste, katerih dejavnosti imajo skupne točke z dejavnostmi ali nalogami drugih agencij, da okrepijo svoje sodelovanje in tako odprejo možnosti za razvoj sinergij; poziva jih, da formalizirajo, kjer je primerno, takšno sodelovanje s posebnimi sporazumi (skupne izjave, memorandumi o soglasju, odločitve o skupnem načrtovanju in dejavnosti/programi, ki so dopolnilne lastnosti), tako da preprečijo podvajanje dela, zagotovijo, da se vsaka storitev agencije jasno opredeli in da rezultat skupnih naporov poveča dodano vrednost in vpliv njihovega dela do skrajnosti; pričakuje, da bo o tej zadevi redno obveščen;

                  23.

                  poziva agencije, da namenijo posebno pozornost postopkom oddaje in upravljanja javnih naročil; poziva jih, da sprejmejo ustrezne ukrepe v zvezi z upravnimi strukturami, zato da se okrepijo njihovi postopki, sredstva in upravljanje notranjega nadzora; zavzema stališče, da takšni ukrepi lahko vključujejo, kjer je potrebno ali izvedljivo, vzpostavitev posebnih enot, ki so pooblaščene za svetovanje, na osnovi analiz tveganja, kako najbolje pripraviti postopke oddajanja javnih naročil, zagotoviti spremljanje in nadaljevati ukrepanje, v skladu z zahtevami; v zvezi s to zadevo poziva Komisijo in Evropsko računsko sodišče, da okrepita sodelovanje z agencijami;

                  24.

                  upošteva težave, ki so jih omenili nekateri direktorji, zlasti „novo ustanovljenih“ agencij, v zvezi z usklajenostjo agencij s koledarjem in roki za poročanje, kot so določeni v finančni uredbi; poziva direktorje agencij, da z vidika prihodnjega pregleda Finančne uredbe, ki se bo izvajal leta 2005, obvestijo njegova Odbora za proračun in proračunski nadzor o težavah, ki so se do zdaj pojavile, tako da se lahko te upoštevajo v okviru pregleda; pričakuje, da bodo direktorji predstavili posebne predloge za drugačne dogovore v zvezi z roki, ki lahko najbolj ustrezajo njihovim zahtevam delovanja, medtem ko upoštevajo obveznosti poročanja agencij, kot je določeno v finančni uredbi;

                  25.

                  upošteva pozitiven odziv direktorjev agencij na poziv odbora Parlamenta, odgovornega za pripravo razrešnice, za oblikovanje bolj natančnih komunikacijskih sistemov, še zlasti v zvezi s prenosom dokumentov v zvezi z obveznostmi poročanja agencij s strani le teh temu odboru; zavzema stališče, da bo boljša organizacija takšnega sporazumevanja okrepila njegovo sodelovanje z agencijami in izboljšala demokratičen nadzor;

                  26.

                  poziva direktorje agencij, da od zdaj naprej k svojemu letnemu poročilu o delu, ki je predloženo skupaj s finančnimi in poslovodnimi podatki, priloži izjavo o zanesljivosti v zvezi z zakonitostjo in pravilnostjo postopkov, podobno izjavam, ki jih podpišejo generalni direktorji Komisije;

                  27.

                  poziva agencije, da oblikujejo obsežno komunikacijsko strategijo za obravnavo potrebe po dostopu splošne javnosti do rezultatov njihovega dela, v ustrezni obliki, poleg predložitve teh rezultatov ustanovam, pristojnim službam držav članic, strokovnjakom, partnerjem in posebnim upravičencem; poziva agencije, da z vidika razvoja takšne strategije okrepijo svoje sodelovanje in si izmenjajo podatke o najboljši praksi za dosego tega cilja; pričakuje, da bodo agencije pravilno obveščale njegove pristojne organe o napredku oblikovanja takšne strategije, pred naslednjim postopkom podeljevanja razrešnice, da se zagotovi učinkovito in pravočasno spremljanje njihovih dejavnosti;

            Splošne točke, naslovljene na Evropsko računsko sodišče in agencije

                  28.

                  pozdravlja pobudo Evropskega računskega sodišča, da doda tabelo k posebnim poročilom o agencijah, ki je povzetek podatkov o pristojnostih, vodenju, razpoložljivih virih in izdelkih/storitvah posamezne agencije; zavzema stališče, da to izboljša jasnost in preglednost dela teh organov Skupnosti, medtem ko zagotavlja uporabne osnove za primerjavo, kjer je primerno, za pomoč pri vzpostavitvi usklajenega okvira za agencije, h kateremu je pozval Parlament;

                  29.

                  poziva Evropsko računsko sodišče in agencije k okrepitvi njihovega sodelovanja, da se izboljšajo postopki in tehnična orodja za izboljšanje preudarnega upravljanja vseh proračunskih in finančnih vprašanj, za oblikovanje metodologije, ki oblikuje podlago za pozitivno razrešnico za proračun od začetka postopka; pričakuje, da bo redno obveščen o napredku in izvajanju najboljših praks;

                  30.

                  poziva Evropsko računsko sodišče in agencije, da pred končnim poročilom Evropskega računskega sodišča o razrešnici izboljšajo preglednost v kontradiktornem postopku, tako da se izogne kakršnemu koli nasprotovanju ali dvoumnosti, ki bi lahko ogrozila verodostojnost celotnega izvajanja; v zvezi s tem poziva Evropsko računsko sodišče in Komisijo, da predlagata izvedljiv način posodabljanja podatkov o izboljšavah in/ali težavah, ki so se pojavile od prve razprave o pripravljalnem poročilu Evropskega računskega sodišča do odločitve, ali naj se podeli razrešnica, da se prikaže najbolj natančna slika položaja agencij.

         (1)  UL C 324, 30.12.2004, str. 23.

         (2)  UL L 248, 16.9.2002, str. 1.

         (3)  UL L 245, 29.9.2003, str. 1.

         (4)  UL L 357, 31.12.2002, str. 72.

         (5)  UL L 330, 4.11.2004, str. 14.

         (6)  Kot je določeno v Prilogi 1 k Sporočilu Komisije Svetu in Evropskemu parlamentu „Gradimo našo skupno prihodnost, Politični izzivi in proračunska sredstva razširjene Unije za obdobje 2007–2013“ (COM(2004) 0101, str. 38).

         (7)  Glej Prilogo k Poročilu Komisije o nadaljnjem izvajanju glede razrešnic 2002 (COM(2004) 0648, str. 108).

         (8)  UL L 269, 5.10.2002, str. 15.


title: Sklep Sveta 2010/677/SZVP z dne 8. novembra 2010 o razveljavitvi Skupnega stališča 98/409/SZVP o Sierri Leone

text:
               10.11.2010

               SL

               Uradni list Evropske unije

               L 292/39

         SKLEP SVETA 2010/677/SZVP
   z dne 8. novembra 2010
   o razveljavitvi Skupnega stališča 98/409/SZVP o Sierri Leone
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 29. junija 1998 sprejel Skupno stališče 98/409/SZVP o Sierri Leone (1), da bi lahko izvedel ukrepe, uvedene z Resolucijo Varnostnega sveta Združenih narodov (v nadaljnjem besedilu: RVSZN) 1171(1998).

               (2)

               Svet je 28. januarja 2008 sprejel Skupno stališče 2008/81/SZVP o spremembi Skupnega stališča 98/409/SZVP (2), da bi izvedel ukrepe, uvedene z RVSZN 1793(2007), ki določa izvzetje iz ukrepov, naloženih z odstavkom 5 RVSZN 1171(1998).

               (3)

               Varnostni svet Združenih narodov je 29. septembra 2010 sprejel RVSZN 1940(2010) o razveljavitvi RVSZN 1171(1998).

               (4)

               Skupno stališče 98/409/SZVP bi bilo zato treba razveljaviti –

         SPREJEL NASLEDNJI SKLEP:
   Člen 1
   Skupno stališče 98/409/SZVP se razveljavi.
   Člen 2
   Ta sklep začne veljati na dan sprejetja.

      V Bruslju, 8. novembra 2010

            Za Svet

            Predsednik

         M. WATHELET

      (1)  UL L 187, 1.7.1998, str. 1.

      (2)  UL L 24, 29.1.2008, str. 54.